Wiers-moordsaak tot Woensdag uitgestel | Netwerk24
4 vakbonde reg om SAL-pakkette te aanvaar
Vier vakbonde en ’n onafhanklike groep wat werkers van die Suid-Afrikaanse Lugdiens (SAL) verteenwoordig, sê hul lede is gereed om skeidingspakkette te aanvaar.
Wiers-moordsaak tot Woensdag uitgestel
Deur Marietie Louw-Carstens 26 Februarie 2018 16:58
Frans Maela (28), wat tereg staan weens die moord op Tanya Wiers van Polokwane. Foto: VERSKAF
Tanya Wiers (44), wat in Februarie 2017 in Polokwane vermoor is. Foto: VERSKAF
Die verhoor van die vermeende moordenaar van Tanya Wiers (44), wat verlede jaar in haar huis in Eduanpark, Polokwane, met ’n skêr en steakmes doodgesteek is, sal eers Woensdag begin.
Die verhoor sou Maandag in die hooggeregshof in Polokwane begin, maar die staat het om uitstel gevra omdat hulle wag op die uitslae van forensiese toetse wat op skoensole gedoen is.
Rolf Wiers, Tanya se man, sê hy is teleurgesteld dat die verhoor uitgestel is, want hy en sy seun, Rolf jr. (17), het hulself voorberei dat die verhoor Maandag sou begin.
Hulle sal albei vir die staat as getuies geroep word.
Rolf. jr. het op 7 Februarie 2017 op sy ma se halfnaakte en bebloede lyk in sy jonger suster se kamer afgekom toe hy van die skool af gekom het.
Tanya is meer as 21 keer, eers met ’n skêr en toe met ’n steakmes, gesteek. Haar oë is uitgekerf. Dit is nog nie duidelik of sy verkrag is nie.
Frans Maela (28), tuinwerker van die Wiers se bure, is weens die moord in hegtenis geneem. Van die gesteelde juwele is glo by hom gekry.
Die Wiers se eie tuinier, Alfred Hlongwane (45), is ook in hegtenis geneem, maar die staat het einde verlede jaar die saak teen hom teruggetrek weens te min bewyse.
Rolf sê hulle wil graag weet wat presies gebeur het op die dag toe Tanya vermoor is, maar die verhoor sal “ook weer wonde en seer gaan oopkrap”.
Meer oor: Tanya Wiers | Polokwane | Uitstel
DAG 98: Nét hierdie leerlinge keer nou Maandag terug skool toe
Polisielid gevang met gesmokkelde sigarette